Holger Graversen (S), 2000-10-26:
Som det allerede er sagt, drejer lovforslaget sig om at forbyde børns og unges tobaksrygning i skoler, daginstitutioner og andre institutioner for børn og unge.
I pressen og både blandt politikere og pædagoger har der allerede været en lang debat om forslaget, før det er fremlagt her til første behandling.
Der er også afsløret mange misforståelser.
Derfor vil jeg gerne fra starten slå fast, at der er ingen af os, der ønsker eller kan forbyde voksne at ryge.
I mange kommuner og mange skoler og andre institutioner har man heldigvis allerede gjort meget for at nå det mål, men stadig væk har under halvdelen af skolerne rygeforbud til trods for mange års oplysninger om tobaksfaren, henstillinger til kommuner m.v., og en fjerdedel af børn i daginstitutioner udsættes jævnlig for tobaksrøg.
Derfor kommer vi med forslaget her.
Alle ved godt i dag, at tobaksrygning er farlig.
Spørgsmålet er måske, om de fleste er klar over, hvor farlig tobaksrøg er.
Vi har i dag reguleringer for alkohol, narko, fartgrænser osv., men ikke ret meget på tobaksområdet, til trods for at rygning dræber langt flere mennesker, ja, faktisk dør der tusind danskere om måneden af tobaksrøg.
Derfor skal vi blive ved med oplysning og oplysning.
Hvis vi så ser på nogle tal, så er der mange tusinde rygere, bl.a. halvdelen af storrygerne, der ønsker at holde op med at ryge, men det lykkes kun for et mindretal.
Altså hvad vi godt ved, er det meget svært at holde op, når man er blevet i hvert fald storryger. Derfor er det soleklart, at det middel, der er allerallerbedst at forebygge tobaksrygning med, er, at ikke nogen begynder på at ryge. Vi ved også, at tre fjerdedele af rygerne jo starter med at ryge i skolen.
Med lovforslaget sender vi også et klart signal til både børn, forældre og andre om, at tobak er farlig.
Vi er også med forslaget faktisk med til at støtte forældre, lærere og andre pædagoger, som ikke ønsker, at børn skal lære at ryge i skolen, i klubber eller i institutioner.
Pædagoger er ligesom forældre forbilleder for børn og unge, og toneangivende rygende elever kan også øve gruppepres i skolen på andre. Det skal nævnes, at 73 pct. af forældrene jo går ind for det her.
I folkesundhedsprogrammet er et af målene netop at begrænse antallet af nye rygere.
Jeg vil altså understrege endnu en gang, at hverken lærere eller andre pædagoger forbydes at ryge, men det må ikke ske sammen med børn og unge eller i de lokaler, hvor disse kommer.
Jeg skal ikke lægge skjul på, at der også er lidt kritik
af forslaget fra min egen gruppe.
Og efter forslaget her kan man undlade forbudet i institutioner for særlig belastede unge.
Men jeg har hørt efter kritikken, og jeg er faktisk enig med vore egne kritikere i, at man også bør lempe på forslagets bestemmelser med hensyn til ungdomsklubber og -skoler.
Man skal jo huske, at de er jo frivillige for de unge mennesker, og normalt er eleverne eller medlemmerne her jo fra 15 til 18 år og enkelte gange mere end 18 år.
Især ungdomsklubber udfører jo også et stort socialt opsøgende arbejde, hvis målsætning og virke kan påvirkes negativt af et totalt forbud både indendørs og udendørs.
I Socialdemokratiet er vi også kede af, at privatskoler efter forslaget får en særstilling.
Men alt det her, der nu er nævnt, håber jeg vi kan snakke om i de videre forhandlinger.
Vi er i hvert fald åbne over for at høre også andre partiers mening om det, bare vi kan blive enige om målsætningen.
Det vigtigste for os med det forslag er, at vi kan sikre børn i daginstitutioner røgfrit miljø, og at vi kan undgå, at så mange starter med at ryge i skolen.